กังวลอุปทานสูงเกินไปกดน้ำมันดิบปิดวันศุกร์ปรับลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดอ่อนแรงลงเมื่อวันศุกร์ที่ผ่านมา (15 พ.ค.) ท่ามกลางความวิตกที่ว่าการทะยานขึ้นของราคาน้ำมันในช่วงที่ผ่านมาอาจจะส่งผลให้มีการผลิตเพิ่มมากขึ้น
18 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนมิ.ย.ปิดวันศุกร์ที่ผ่านมา (15 พ.ค.) ปรับตัวลง 19 เซนต์ แตะที่ 59.69 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอน ปิดเพิ่มขึ้น 11 เซนต์ ที่ 66.81 ดอลลาร์/บาร์เรล ขณะที่นักวิเคราะห์เชื่อว่าการดีดตัวขึ้นของราคาน้ำมันในช่วงกว่า 1 เดือนที่ผ่านมา ยังคงกระตุ้นให้มีการผลิตเพิ่มมากขึ้น
สำนักงานสารสนเทศด้านการพลังงานของรัฐบาลสหรัฐ (EIA) เปิดเผยเมื่อวันพุธที่ผ่านมาว่า สหรัฐผลิตน้ำมันดิบเพิ่มขึ้น 5,000 บาร์เรล สู่ระดับ 9.374 ล้านบาร์เรล/วันในสัปดาห์ที่แล้ว ซึ่งยังคงเป็นระดับสูงเป็นประวัติการณ์ การผลิตน้ำมันดิบเฉลี่ยของสหรัฐอยู่ที่ราว 9.3 ล้านบาร์เรล/วันในเดือนมี.ค. ขณะที่ EIA คาดการณ์ว่าการผลิตน้ำมันดิบเฉลี่ยของสหรัฐจะอยู่ที่ 9.2 ล้านบาร์เรล/วันทั้งในปีนี้และปีหน้า
อย่างไรก็ตาม สัญญาน้ำมันดิบปรับตัวลงไม่มากนัก หลังจากบริษัท Baker Hughes เปิดเผยเมื่อวานนี้ว่า จำนวนการขุดเจาะบ่อน้ำมันของสหรัฐในสัปดาห์ที่สิ้นสุด ณ วันที่ 15 พ.ค. ได้ลดลง 8 บ่อ เหลือ 660 บ่อ ซึ่งเป็นจำนวนน้อยที่สุดนับตั้งแต่เดือนธ.ค.ปีที่แล้ว ทั้งนี้ นักวิเคราะห์ต่างรอดูการประชุมของกลุ่มประเทศผู้ส่งออกน้ำมัน (โอเปก) ซึ่งมีกำหนดจัดขึ้นที่กรุงเวียนนาในวันที่ 5 มิ.ย.นี้ เพื่อหารือเกี่ยวกับปริมาณการผลิตน้ำมัน